als_Latn dik_Latn sag_Latn
Apolonia, tifozët kërkojnë rikthimin në “shtëpi”
Apolonia gjatë këtij sezoni ka luajtur në disa stadiume, duke filluar që nga “Roza Haxhiu”, stadiumi “Tomori”, por edhe aneksi i “Loni Papuçiut”. Nisur edhe nga hapat false që ka bërë skuadra në disa takime në “shtëpi”, ku ka lënë pikë me Burrelin, Dinamon dhe Kamzën, ka ndikuar në humbjen e vendit të parë të bardhëjeshilëve. Ndaj edhe tifozët kanë reaguar, madje edhe në “Facebook” në faqen e tyre zyrtare apo dhe të klubit fierak, në diskutimet që ata bëjnë, kërkojnë që skuadra të rikthehet dhe të luajë në “shtëpi” sepse do të ketë mbështetje akoma më të madhe për të fituar. Pse jo duke filluar që nga përballja e radhës me Tërbunin, që është një ekip pretendent.
Tomori, dy titullarë “prenotojnë” suksesin
Tomori gjatë kësaj jave është duke punuar pa asnjë lloj presioni për transfertën ndaj Veleçikut, ku sipas të gjitha gjasave, skuadra synon që të marrë një nga dy rezultatet pozitive. E rëndësishme për momentin është konsideruar se është rikthyer te goli sulmuesi i njohur shkodran, Elham Galica, që në këtë repart përbën padyshim edhe forcën kryesore goditëse tek skuadra beratase. “Ne s’kemi asnjë ekuivok, kështu që në transfertën e radhës në kampionat do të luajmë për të marrë pikët e plota. Jemi të ndërgjegjshëm se Veleçiku nuk duhet nënvlerësuar sepse është një kundërshtar që të hap probleme në fushën e tij”, ka mbyllur deklaratën e tij, kapiteni i Tomorit, Ervin Sulejmani.
Luftëtari, mungojnë Nora e Stoja
Luftëtari vazhdon ditët përgatitore anti-Pogradec, por për trajnerin Petraq Bifsha, mungesa e dy futbollistëve titullarë, kapitenit të ekipit dhe organizatorit Nertil Stoja dhe sulmuesit kryesor, Arlind Nora, janë më shumë se “dhembje koke”. Stoja ende nuk e ka kaluar dëmtimin në tendinë dhe duket se e mbylli aktivizimin për fazën e parë. Ndërsa Nora, për arsye personale, ka shkuar në Greqi dhe nuk dihet nëse do të jetë i pranishëm të shtunën. “Ka javë që nuk kemi luajtur me një formacion të plotë,- thekson njëshi i pankinës bluzi, Bifsha,- prandaj dhe jemi “klimatizuar” me këtë fakt. Veçse, mungesa e dy futbollistëve, siç janë Nora e Stoja, është një problem jo i vogël. Por kemi një plotësim, atë të mesfushorit Rustemi. Shpresojmë se futbollistët zëvendësues do të shfaqin më të mirën e tyre”.
Shkumbini refuzon fushën e Laçit
Shkumbinin e pret një transfertë e vështirë në stadiumin e Laçit me Mamurrasin. Por drejtuesit bardhekaltër kanë vendosur që të bëjnë kërkesë dhe ndeshja të mos luhet aty. “Laçi është shumë pak kilometra nga Mamurrasi, ndaj duhet që të zbatohet rregullorja. Ndeshja duhet që të zhvillohet në një stadium tjetër”, janë shprehur drejtuesit bardhekaltër që kërkojnë drejtësi nga sektori i garave.
Teletekst
Kategoria e Parë
KAMZA - Skuadra e Kamzës ka humbur një tjetër ndeshje në “shtëpi”, pikërisht “derbin” me Dinamon. Kamza ka shpërdoruar raste në pjesën e parë, ndërsa në të dytën ka vuajtur edhe presionin e disavantazhit. Kamza ka lënë disa pikë në fushën e vet, ku bien në sy barazimet me Adën apo dhe humbja me Himarën, megjithatë është një nga stadiumet më “Fair-Play” të Kategorisë së Parë dhe ku nuk ka ndodhur asnjë incident, kjo edhe falë masave organizative të drejtuesve më të lartë të klubit kamzali.
TËRBUNI – Miftar Asllani, është një nga veteranët e futbollit pukjan dhe ai është optimist dhe beson se skuadra do të ngjitet në elitë. “Tërbuni ka kualitete, personalisht e ndjek dhe më vjen mirë që në dy sezone ka treguar se di të fitojë edhe jashtë fushës me skuadra rivale dhe me emër të futbollit shqiptar. Më pëlqen shumë braziliani 19-vjeçar, Rodriguez, por në ekip ka edhe kualitete që kanë provuar të luajnë në elitë. Nëse do të vazhdojë një bashkëpunim edhe më i mirë mes donatorëve, Bashkisë, stafit, lojtarëve dhe tifozëve, jam i bindur që skuadra do të ngjitet për herë të parë në Superiore”, tha “veterani” Miftar Asllani, futbollist i viteve ‘70-‘80 tek Tërbuni.
HIMARA- Humbja me Shkumbinin dhe loja e dobët që skuadra ka zhvilluar në transfertë, ka mbledhur në analizë stafin dhe skuadrën. Trajneri Nenaj ka kërkuar nga ekipi që të reagojë dhe të kërkohet më shumë në ndeshjet në transfertë. Sipas Nenajt, skuadra kishte mundësi që të realizonte në Peqin, megjithatë edhe sulmuesit kanë qenë në një ditë jo të mirë, pavarësisht vlerave të kundërshtarit dhe kualiteteve që kishte në përbërje skuadra bardhekaltër.
MAMURRASI – Mamurrasi ndodhet në vendin e fundit dhe kur kanë mbetur edhe dy ndeshje janë të pakta shpresat që skuadra të dalë nga katër vendet e fundit. Pavarësisht se nuk i ka munguar mbështetja e presidentit Ded Ndreca, mamurrzakët kanë zhgënjyer sidomos në disa takime në “shtëpi”. “Kërkoj nga FSHF-ja që të falë fushën e Mamurrasit edhe për hir të tifozëve. Skuadra meriton të qëndrojë në këtë kategori sepse ka kualitete dhe kemi një stadium që plotëson kushtet. Unë jam një prej banorëve të Mamurrasit dhe futbolli është i vetmi argëtim”, tha presidenti Ndreca.
ADA- Ada ka nisur qysh tani negociatat me disa futbollistë të njohur dhe me eksperiencë. Skuadra velipojake nën drejtimin e trajnerit Kujtim Shaba ka treguar se di të marrë pikë edhe jashtë fushe, siç ka ndodhur në Kamëz apo dhe me Veleçikun. Fitorja me Albpetrolin u ka dhënë siguri velipojakëve që tashmë synojnë që të marrin edhe katër pikë në dy ndeshjet e mbetura dhe të mbeten jashtë “zonës së ftohtë”, pra 4 vendeve të fundit.
als_Latn als_Latn als_Latn als_Latn als_Latn als_Latn als_Latn als_Latn nno_Latn als_Latn als_Latn als_Latn als_Latn als_Latn als_Latn